غزوہ بدر کی شکست کے بعد مکہ میں ہر طرف کہرام مچ گیا ، عورتوں نے اپنے مرنے والے عزیزوں کا ماتم کر کے آسمان سر پر اٹھا لیا ، علاوہ مرنے والوں کے ان کے جو سردار گرفتار ہوئے تھے ان کی رہائی کے لئے ڈھائی لاکھ درہم بطور فدیہ دینا پڑا ، حال ہی میں سریہ حضرت زیدؓ بن حارثہ میں ان کی ایک لاکھ درہم مالیت کی چاندی مسلمانوں کے قبضہ میں چلی گئی جو ان کی معیشت پر کاری ضرب تھی ، شام اور عراق کے راستہ ان کے لئے پر خطر ہوگئے تھے اور صرف حبشہ اور یمن کے راستے باقی رہ گئے تھے ، قریش کو بحیثیت متولی کعبہ زائرین سے کافی آمدنی ہوتی تھی جو اب متاثر ہو رہی تھی اور ان کی معاشی تباہی کا باعث بن رہی تھی ، اسلام کی اشاعت کے بعد عرب کے لوگ بت پرستی ترک کرکے مسلمان ہو رہے تھے ، جب قریش کے ظلم و ستم سے تنگ آکر مسلمانوں نے حبشہ کو ہجرت کی تھی تو قریش نے نجاشی کے پاس اپنی سفارت بھیج کر مسلمانوں کو نکال دینے کی درخواست کی جو اس نے رد کردی تھی اور اپنے ملک میں مسلمانوں کو پناہ دی تھی ، ہجرت مدینہ کے بعد اوس و خزرج نے مہاجرین کے لئے مستقل پناہ گاہ فراہم کی اور مواخات کے بعد مہاجرین اور انصار کے مابین رشتہ اخوت قائم ہوگیا اور یہود مدینہ سے بھی مسلمانوں نے معاہدہ کرلیا ، یہ صورت حال سرداران قریش کے لئے باعث تشویش تھی ۔
Entity: نجاشی — Type: /person/monarch, /person